CELEX: 62008CN0479
Language: el
Date: 2008-11-06 00:00:00
Title: Υπόθεση C-479/08: Αίτηση για την έκδοση προδικαστικής αποφάσεως, την οποία υπέβαλε το Tribunale Amministrativo Regionale per la Sicilia (Ιταλία) στις 6 Νοεμβρίου 2008 — Dow Italia Divisione Commerciale srl κατά Ministero Ambiente e Tutela del Territorio e del Mare κ.λπ.

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/15
            
         Αίτηση για την έκδοση προδικαστικής αποφάσεως, την οποία υπέβαλε το Tribunale Amministrativo Regionale per la Sicilia (Ιταλία) στις 6 Νοεμβρίου 2008 — Dow Italia Divisione Commerciale srl κατά Ministero Ambiente e Tutela del Territorio e del Mare κ.λπ.
   (Υπόθεση C-479/08)
   (2009/C 19/25)
   Γλώσσα διαδικασίας: η ιταλική
   Αιτούν δικαστήριο
   Tribunale Amministrativo Regionale per la Sicilia
   Διάδικοι στην υπόθεση της κύριας δίκης
   
      Προσφεύγουσα: Dow Italia Divisione Commerciale srl
   
      Καθών: Ministero Ambiente e Tutela del Territorio e del Mare κ.λπ.
   Προδικαστικά ερωτήματα
   
               1)
            
            
               Προσκρούει στην αρχή «ο ρυπαίνων πληρώνει» εθνική ρύθμιση, και συγκεκριμένα το άρθρο 2050 του Αστικού Κώδικα, η οποία επιτρέπει στη διοίκηση, στην περίπτωση κατά την οποία στη μολυσμένη περιοχή δραστηριοποιείται πλειάδα βιομηχανικών επιχειρήσεων, να τους επιβάλει τις επιβαρύνσεις που συνεπάγεται η εξυγίανση της περιοχής, χωρίς να διαπιστώσει προηγουμένως και να εξατομικεύσει τις αντίστοιχες ευθύνες τους όσον αφορά τη ρύπανση, απλώς και μόνο λόγω της ιδιότητάς τους ως κυρίων των μέσων παραγωγής και συνεπώς ως αντικειμενικώς υπευθύνων για τη βλάβη που προκαλούν τα μέσα παραγωγής στο περιβάλλον; Με άλλα λόγια, μπορούν τα πρόσωπα αυτά να υποχρεωθούν να αποκαταστήσουν την εκτεταμένη ρύπανση που διαπιστώνεται στον περιβάλλοντα χώρο, ακόμα και χωρίς ουσιαστική συμβολή τους στην επέλευση της μολύνσεως ή κατά ποσοστό δυσανάλογο με την τυχόν συμβολή τους;
            
         
               2)
            
            
               Μπορεί η διοίκηση, εφαρμόζοντας την αρχή «ο ρυπαίνων πληρώνει», να επιρρίπτει το κόστος της λήψεως μέτρων ασφαλείας, εξυγιάνσεως και περιβαλλοντικής αποκαταστάσεως σε πρόσωπα που βρίσκονται σε μολυσμένες περιοχές, χωρίς να διαπιστώνεται προηγουμένως η ύπαρξη αιτιώδους συνάφειας μεταξύ της συμπεριφοράς τους και της διαπιστωθείσας ρυπάνσεως;
            
         
               3)
            
            
               Μπορούν, κατ' εφαρμογή της αρχής «ο ρυπαίνων πληρώνει» και της αρχής της αναλογικότητας, να επιβάλλονται σε πρόσωπα που βρίσκονται σε μολυσμένες περιοχές παρεμβάσεις που δεν συνδέονται άμεσα με την ατομική συμβολή τους και δεν είναι ανάλογες προς αυτή;
            
         
               4)
            
            
               Μπορούν, κατ' εφαρμογή της αρχής «ο ρυπαίνων πληρώνει» και της αρχής της αναλογικότητας, να επιβάλλονται σε πρόσωπα που δεν έχουν συμβάλει στην εκπομπή μολυσματικών ουσιών στο περιβάλλον υποχρεώσεις λήψεως μέτρων ασφαλείας, εξυγιάνσεως και περιβαλλοντικής αποκαταστάσεως, κόστος και παρεμβάσεις ανάλογα, ή ακόμα και ίσα με τα επιβαλλόμενα σε πρόσωπα που έχουν συμβάλει στην εκπομπή μολυσματικών ουσιών στο περιβάλλον;
            
         
               5)
            
            
               Μπορεί η διοίκηση, κατ' εφαρμογή της αρχής «ο ρυπαίνων πληρώνει» και της αρχής της αναλογικότητας, να επιβάλλει παρεμβάσεις χωρίς προηγούμενη αξιολόγηση της καταλληλότητας των επιβαλλομένων λύσεων σε σύγκριση με τη θυσία που επιβάλλεται στον ιδιώτη, διατάσσοντας τη λήψη μέτρων σοβαρότερων ή υπερβολικών σε σχέση με τα απολύτως απαραίτητα για την επίτευξη του σκοπού τον οποίο επιδιώκει η διοίκηση;